শুক্রবার রাতে বারুইপুর রেল স্টেশনে ফুট ওভারব্রিজের চাঙড় ভেঙে পড়ায় মৃত্যু হয়েছে একজনের। এর পরেই নড়ে চড়ে বসেছে রেল কর্তৃপক্ষ। বারুইপুরের ওভারব্রিজটিকে বন্ধ করার সিদ্ধান্ত নিয়েছে রেল কর্তৃপক্ষ। পাশাপাশি শিয়ালদহ দক্ষিণ শাখার জয়নগর মজিলপুর রেল স্টেশনের ওভারব্রিজটিকেও আপাতত বন্ধ করে দেওয়া হয়েছে রেলের তরফ থেকে। এই ব্রিজটির অবস্থাও যথেষ্ট খারাপ রয়েছে বলে স্থানীয় সূত্রে খবর।

এই বিষয়ে অন্যান্য খবর

ফের বিপদ কলকাতায়, করুণাময়ী সেতু নতুন করে বসে গেল


শনিবার বারুইপুর স্টেশনে দুর্ঘটনার পরে শিয়ালদহ দক্ষিণ শাখার লক্ষ্মীকান্তপুর লাইনের জয়নগর মজিলপুর রেল স্টেশনের ওভারব্রিজটি খতিয়ে দেখেন স্টেশনের দায়িত্বে থাকা রেল আধিকারিকরা। দেখা যায়, ওভারব্রিজের বেশ কিছুটা অংশের অবস্থা যথেষ্ট খারাপ রয়েছে। সেই কারণে তড়িঘড়ি এই স্টেশনেরও ওভারব্রিজ বন্ধের সিদ্ধান্ত নেয় রেল দফতর। 
আপাতত টিন কাঠ দিয়ে বন্ধ করে রাখা হয়েছে ব্রিজের মুখগুলি। আর এর ফলেই সমস্যায় পড়ছেন নিত্যযাত্রীরা। এক প্ল্যাটফর্ম থেকে অন্য প্ল্যাটফর্মে যেতে গেলেই কার্যত প্রাণ হাতে নিয়ে রেললাইন টপকাতে হচ্ছে তাঁদের। তাই তড়িঘড়ি এই সমস্যার সমাধান চাইছেন স্থানীয় মানুষ থেকে নিত্যযাত্রীরা। যদিও রেলের তরফ থেকে জানানো হয়েছে, জয়নগর মজিলপুর রেল স্টেশনের ওভারব্রিজের অবস্থা পরীক্ষার জন্যই সাময়িক ভাবে এটিকে বন্ধ রাখা হয়েছে।